Apstiprināti ar

## Finanšu ministrijas

2018.gada 15.marta

rīkojumu Nr.102

###### IZSOLES NOTEIKUMI

par tiesībām veikt studējošo kreditēšanu ar valsts vārdā sniegtu galvojumu.

##### VISPĀRĪGIE NOTEIKUMI

1. Kredītiestādes, kuras izsniedz studējošajiem studiju kredītus un studējošā kredītus no kredītiestādes līdzekļiem ar valsts vārdā sniegtu galvojumu (turpmāk – kredīti), nosaka izsolē.

2. Izsolē tiek izsolītas tiesības izsniegt kredītus ar valsts vārdā sniegtu galvojumu atbilstoši kredītiestādes solītajai procentu likmei. Izsolē atsevišķi tiek izsolītas tiesības izsniegt studiju kredītus un studējošā kredītus (turpmāk – kredītu veidi).

3. Izsolē var piedalīties jebkura Latvijas Republikā, Eiropas Savienības vai Eiropas Ekonomikas zonas valstī reģistrēta kredītiestāde, tās filiāle vai ārvalsts kredītiestādes filiāle (turpmāk – izsoles dalībnieki), kura var nodrošināt kredītu izsniegšanu un administrēšanu visā Latvijas Republikas teritorijā.

##### IZSOLES NOSACĪJUMI

4. Izsoli organizē Finanšu ministrijas izveidota kredītiestāžu izsoles komisija, kuras sastāvā ir Finanšu ministrijas, Izglītības un zinātnes ministrijas un Valsts kases pārstāvji (turpmāk – Komisija). Izsoles organizēšanai nepieciešamās telpas un citus resursus nodrošina Finanšu ministrija.

5. Izsole notiek 2018.gada 28. martā Finanšu ministrijā, Rīgā, Smilšu ielā 1, Ministres zālē (201. sēžu telpa) plkst.14.00.

6. Izsolē tiek izsolītas tiesības izsniegt studiju kredītus ar valsts vārdā sniegtu galvojumu 25 200 000 *euro* apmērā un studējošā kredītus ar valsts vārdā sniegtu galvojumu 10 756 620 *euro* apmērā (turpmāk kopā – tiesības). Izsole notiek, ja uz to ir pieteicies vismaz viens dalībnieks. Ja uz izsoli nav pieteicies neviens dalībnieks, Finanšu ministrija izsoles vietu, datumu un laiku nosaka atkārtoti.

7. Kredītu procentu likme tiek fiksēta katram saimnieciskā gada pusgadam izsoles dienā, bet pēc tam katra nākamā pusgada pirmā mēneša pirmajā darba dienā, un tā tiek noteikta kā iepriekšējās nedēļas vidējā sešu mēnešu EURIBOR likme, kurai pieskaitīta vai no kuras atņemta izsoles dalībnieka piedāvātā procentu likmes starpība ar minēto sešu mēnešu EURIBOR likmi procentu punktos (turpmāk – solītā likme).

8. Katrs izsoles dalībnieks var piedalīties izsolē tikai ar vienu pieteikumu par tiesībām izsniegt studiju kredītus un/vai vienu pieteikumu par tiesībām izsniegt studējošo kredītus (turpmāk – pieteikumi, standartformas – 1. un 2.pielikumi). Pieteikumā jānorāda izsoles dalībnieka solītā likme atbilstoši šo noteikumu 7.punkta nosacījumiem, ar precizitāti līdz 2 decimāldaļām, kā arī jāveic atzīme par to, vai likme tiek pieskaitīta (atzīme ’’+’’) vai atņemta (atzīme ’’-‘’) no sešu mēnešu EURIBOR likmes.

9. Izsoles dalībnieks ir tiesīgs slēgt līgumus par studiju/studējošo kredītu izsniegšanu ar 2018. gadā valsts vārdā sniegto galvojumu, ievērojot Civillikuma 1694. pantu, līdz 2020. gada 1. aprīlim, nepārsniedzot Likumā “Par valsts budžetu 2018. gadam” noteikto galvojuma apmēru.

10. Papildus pieteikumam dalībniekam izsoles komisijai jāiesniedz apliecinājums (standartforma – 3.pielikums), ka dalībniekam ir nepieciešamais nodrošinājums (t.sk., informācijas tehnoloģijas), finanšu resursi, kā arī pieredze, vadīšanas prasme un personāls studiju un studējošo kreditēšanas nodrošināšanai.

11. Pieteikumu izvērtēšanas kritērijs ir izsoles dalībnieku solītās likmes atbilstošajam kredītu veidam.

##### IZSOLES KĀRTĪBA

12. Izsoles dalībnieki pieteikumus izsolei iesniedz Komisijai Rīgā, Smilšu ielā 1, Ministra zālē (201. sēžu telpa) izsoles dienā no plkst. 13.45 līdz plkst. 14.00. Visi izsolei iesniegtie pieteikumi ir galīgi un neatsaucami. Pieteikumi ir iesniedzami rakstiskā formā, aizlīmētā un aizzīmogotā aploksnē ar norādi “2018.gada 28.marta izsoles par tiesībām veikt studējošo kreditēšanu ar valsts vārdā sniegtu galvojumu Komisijai”, tiem jābūt parakstītiem no izsoles dalībnieka pilnvaroto amatpersonu puses. Ja pieteikuma aploksne nav aizlīmēta un ir bojāta, Komisijai nav tiesību pieņemt šādu pieteikumu.

13. Pēc pieteikumu saņemšanas Komisija reģistrē visus pieteikumus, uz pieteikuma atzīmējot pieteikuma iesniegšanas laiku.

14. Sākoties izsolei, Komisija pārbauda visus pieteikumus. Ja izsoles pieteikums ir kļūdains, nepilnīgi aizpildīts vai nav apstiprināts no izsoles dalībnieka pilnvaroto amatpersonu puses, Komisija pieteikumu noraida.

15. Komisija atver slēgto aploksni ar finanšu ministra noteikto maksimāli pieļaujamo likmes apmēru studiju un studējošo kredītiem ar valsts vārdā sniegtu galvojumu un pārbauda vai izsoles dalībnieku piedāvātās likmes nav augstākas par finanšu ministra noteikto maksimāli pieļaujamo likmes apmēru studiju un studējošo kredītiem ar valsts vārdā sniegtu galvojumu.

16. Ja izsoles dalībnieku piedāvātās likmes studiju un studējošo kredītiem ar valsts vārdā sniegtu galvojumu ir augstākas par finanšu ministra iepriekš noteikto maksimāli pieļaujamo likmju apmēru, izsole tiek izbeigta bez rezultātiem un rīkota atkārtoti

17. Pirms izsoles Komisijas locekļi paraksta apliecinājumu, ka nav tādu apstākļu, kuru dēļ varētu uzskatīt, ka viņi ir personīgi ieinteresēti kāda izsoles dalībnieka darbībā.

18. Komisijas darbu vada Komisijas priekšsēdētājs. Komisijas lēmumi tiek pieņemti izsoles laikā un protokolēti. Izsoles protokolu paraksta visi izsolē piedalījušies Komisijas locekļi.

19. Komisija visus pieteikumus, izņemot noraidītos, sakārto pa kredītu veidiem augošā secībā pēc izsoles dalībnieku solītajām likmēm. Pieteikumus, kuros norādītas solītās likmes atbilstošajiem kredītu veidiem ir vienādas, sakārto pieteikumu iesniegšanas secībā. Izsoles pieteikumus apmierina, sākot ar mazāko piedāvāto solīto likmi Finanšu ministrijas noteiktā izsolāmo kredītu izsniegšanas tiesību apmēra katram kredītu veidam ietvaros.

20. Izsole ir uzskatāma par pabeigtu, kad ir parakstīts izsoles protokols par izsoles rezultātiem.

21. Komisijas lēmumu apstiprina Komisijas priekšsēdētājs. Desmit darba dienu laikā Finanšu ministrija visiem izsoles dalībniekiem nosūta Komisijas lēmumu par izsoles rezultātiem, kā arī publicē šo lēmumu laikrakstā ’’Latvijas Vēstnesis’’.

##### IZSOLES DALĪBNIEKU TIESĪBAS UN PIENĀKUMI

22. Iegūstot izsolē tiesības izsniegt kredītus, atbilstošais izsoles dalībnieks vienlaicīgi ar šādu tiesību iegūšanu uzņemas pienākumu izsniegt minētos kredītus, kā arī apņemas izskatīt kredītu pieprasījumus kredīta piešķiršanai, kuri iesniegti saskaņā ar Ministru kabineta 2001.gada 29.maija noteikumu Nr.220 “Kārtība, kāda tiek piešķirts, atmaksāts un dzēsts studiju kredīts un studējošā kredīts no kredītiestāžu līdzekļiem ar valsts vārdā sniegtu galvojumu” 42.punkta nosacījumiem, un sniegt kredīta pieprasītājam rakstisku atbildi ne vēlāk kā divu kalendāro nedēļu laikā no kredīta pieprasījuma iesniegšanas.

23. Galvojuma līgums starp Finanšu ministriju un izsoles dalībnieku, kurš izsolē ieguvis tiesības veikt studējošo kreditēšanu ar valsts vārdā sniegtu galvojumu, tiek slēgts saskaņā ar Ministru kabineta 2014.gada 8.jūlija noteikumu Nr.391 “Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība“ un Ministru kabineta 2001.gada 29.maija noteikumu Nr.220 “Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu” nosacījumiem (līguma projekts – 4.pielikums).

24. Galvojuma apkalpošanas līgums starp Finanšu ministriju, Izglītības un zinātnes ministriju un izsoles dalībnieku, kurš izsolē ieguvis tiesības veikt studējošo kreditēšanu ar valsts vārdā sniegtu galvojumu, tiek slēgts atbilstoši galvojuma apkalpošanas līguma projektam, kas pievienots Izsoles noteikumiem kā 5. pielikums.

25. Izsoles dalībnieks, iesniedzot pieteikumu, apņemas ievērot visas šajos noteikumos, kā arī citos normatīvajos aktos noteiktās prasības.

26. Izsoles dalībnieka pilnvarotam pārstāvim, kurš piedalās izsolē, jāiesniedz pilnvara vai cits dokuments, kas apliecina viņa tiesības pārstāvēt izsoles dalībnieku.

27. Izsoles dalībnieki, kuri iesnieguši pieteikumus, vai viņu pilnvaroti pārstāvji drīkst piedalīties pieteikumu atvēršanā.

28. Izsoles dalībniekam ir tiesības pārsūdzēt Komisijas pieņemto lēmumu viena mēneša laikā Finanšu ministrijā no Komisijas lēmuma pieņemšanas dienas.

29. Izsoles dalībnieks sedz visus izdevumus, kas saistīti ar pieteikumu sagatavošanu, iesniegšanu un citiem izsoles rīkotāja neapstiprinātiem izdevumiem.

## *1.pielikums*

### Pieteikums izsolei par tiesībām izsniegt studiju kredītus no

### kredītiestādes līdzekļiem ar valsts vārdā sniegtu galvojumu

Rīgā \_\_\_\_\_\_\_\_\_\_\_\_\_\_\_\_\_\_\_

(datums)

Ar šo apliecinām, ka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(izsoles dalībnieka pilns nosaukums)

izsaka gatavību piedalīties 2018.gada 28.marta izsolē par tiesībām veikt studējošo kreditēšanu ar valsts vārdā sniegtu galvojumu un izsniegt studiju kredītus 25 200 000,00 *euro* (divdesmit pieci miljoni divi simti tūkstoši *euro*) apmērā .

Pieteikuma apmierināšanas gadījumā \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(izsoles dalībnieka nosaukums)

apņemas piemērot šiem kredītiem šādu procentu likmi:

6 mēnešu EURIBOR likme + \_\_\_\_\_\_\_\_\_\_\_\_\_\_\_\_\_\_\_\_\_\_

(solītā likme)

- \_\_\_\_\_\_\_\_\_\_\_\_\_\_\_\_\_\_\_\_\_\_

(nevajadzīgo zīmi svītrot) (solītā likme)

Vienlaicīgi apstiprinām, ka ar šo \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ apņemas

(izsoles dalībnieka nosaukums)

ievērot visus ar Finanšu ministrijas 2018.gada 15.marta rīkojumu Nr.102 apstiprināto ’’Izsoles noteikumu par tiesībām veikt studējošo kreditēšanu ar valsts vārdā sniegtu galvojumu’’ nosacījumus, kā arī veikt visas nepieciešamās kreditēšanas un kredītu administrēšanas darbības atbilstoši Ministru kabineta 2001.gada 29.maija noteikumu Nr.220 ’’Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestāžu līdzekļiem ar valsts vārdā sniegtu galvojumu’’ nosacījumiem.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ pilnvarotā amatpersona

(izsoles dalībnieka nosaukums)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ieņemamais amats, paraksts, atšifrējums)

## *2.pielikums*

### Pieteikums izsolei par tiesībām izsniegt studējošā kredītus no

### kredītiestādes līdzekļiem ar valsts vārdā sniegtu galvojumu

Rīgā \_\_\_\_\_\_\_\_\_\_\_\_\_\_\_\_\_\_\_

(datums)

Ar šo apliecinām, ka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(izsoles dalībnieka pilns nosaukums)

izsaka gatavību piedalīties 2018.gada 28.marta izsolē par tiesībām veikt studējošo kreditēšanu ar valsts vārdā sniegtu galvojumu un izsniegt studējošā kredītus 10 756 620,00 *euro* (desmit miljoni septiņi simti piecdesmit seši tūkstoši seši simti divdesmit *euro*) apmērā.

Pieteikuma apmierināšanas gadījumā \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(izsoles dalībnieka nosaukums)

apņemas piemērot šiem kredītiem šādu procentu likmi:

6 mēnešu EURIBOR likme + \_\_\_\_\_\_\_\_\_\_\_\_\_\_\_\_\_\_\_\_\_\_

(solītā likme)

- \_\_\_\_\_\_\_\_\_\_\_\_\_\_\_\_\_\_\_\_\_\_

(nevajadzīgo zīmi svītrot) (solītā likme)

Vienlaicīgi apstiprinām, ka ar šo \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ apņemas

(izsoles dalībnieka nosaukums)

ievērot visus ar Finanšu ministrijas 2018.gada 15.marta rīkojumu Nr.102 apstiprināto ’’Izsoles noteikumu par tiesībām veikt studējošo kreditēšanu ar valsts vārdā sniegtu galvojumu’’ nosacījumus, kā arī veikt visas nepieciešamās kreditēšanas un kredītu administrēšanas darbības atbilstoši Ministru kabineta 2001.gada 29.maija noteikumu Nr.220 ’’Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestāžu līdzekļiem ar valsts vārdā sniegtu galvojumu’’ nosacījumiem.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ pilnvarotā amatpersona

(izsoles dalībnieka nosaukums)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ieņemamais amats, paraksts, atšifrējums)

## *3.pielikums*

**Apliecinājums izsolei par tiesībām izsniegt studējošo kredītus no**

**kredītiestādes līdzekļiem ar valsts vārdā sniegtu galvojumu**

Ar šo apliecinām, ka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ rīcībā

(izsoles dalībnieka nosaukums)

uz 2018.gada 28.marta izsoles par tiesībām izsniegt studējošo kredītus ar valsts vārdā sniegtu galvojumu dienu ir nepieciešamais tehniskais nodrošinājums (t.sk., informācijas tehnoloģijas), finanšu resursi, kā arī pieredze, vadīšanas prasme un personāls studiju un studējošā kreditēšanas nodrošināšanai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ pilnvarotā amatpersona

(izsoles dalībnieka nosaukums)

*4.pielikums*

### G a l v o j u m a l ī g u m s

**par studiju kreditēšanas galvojuma izsniegšanu**

##### Rīga

2018.gada \_\_\_.\_\_\_\_\_\_\_\_\_\_\_\_\_\_ Nr.G/S/F18/\_\_\_\_\_

Latvijas Republika**,** turpmāk tekstā **Galvinieks**, kuru saskaņā ar likuma “Par budžetu un finanšu vadību” 37. pantu pārstāv finanšu ministrs (vārds, uzvārds), no vienas puses,

un

Finanšu institūcijas nosaukums, reģistrācijas Nr. \_\_\_\_\_\_\_\_\_\_\_\_\_, turpmāk tekstā **Banka,** tās (vārds, uzvārds, amats), personā, kas darbojas uz (Statūtu, pilnvarojuma) pamata, no otras puses,

saskaņā ar likumu „Par valsts budžetu 2018.gadam”, Ministru kabineta 2014.gada 8.jūlija noteikumiem Nr.391 „Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība” un Ministru kabineta 2001.gada 29.maija noteikumu Nr.220 “Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu” (turpmāk tekstā - Noteikumi) , bez viltus, maldiem un spaidiem noslēdz šo līgumu par turpmāk minēto.

**1. Līguma priekšmets**

* 1. Galvinieka galvojuma saistības par studējošo saistībām stājas spēkā aizņēmēju (turpmāk tekstā – Aizņēmējs vai Aizņēmēji) kopsavilkuma sarakstos norādītajā apmērā, dienā, kad izglītības un zinātnes ministrs, atbilstoši Noteikumos noteiktajai kārtībai, ir apstiprinājis Aizņēmēju kopsavilkuma sarakstus.
  2. Galvinieks galvo par katra Aizņēmēju kopsavilkuma sarakstā iekļautā Aizņēmēja saistībām 90 % (vai 100 %) apmērā no aizdevuma pamatsummas, kuras izriet no kredītlīgumiem, kas noslēgti starp Banku un Aizņēmējiem (turpmāk tekstā – Kredītlīgums vai Kredītlīgumi) atbilstoši Noteikumiem un tiks izpildītas pilnā apmērā, pienācīgā veidā un precīzi, atbilstoši Kredītlīgumos norādītajiem noteikumiem, ja Aizņēmējs Kredītlīguma noslēgšanas dienā atbilst Noteikumu 3. punkta prasībām.
  3. Banka ir tiesīga slēgt līgumus ar Aizņēmējiem, ievērojot Civillikuma 1694. panta noteikumus, līdz 2020. gada 1.aprīlim.
  4. Galvinieka sniegtā galvojuma apjoms ir **25 200 000,00** *euro* (divdesmit pieci miljoni divi simti tūkstoši *euro)* apmērā.
  5. 10 (desmit) dienas pirms katra Saimnieciskā gada beigām Galvinieks un Banka precizē izmantotā Valsts galvojuma apmēru un noslēdz papildu vienošanos pie Saimnieciskā gada sākumā noslēgtā galvojuma un galvojuma apkalpošanas līguma par izmantoto valsts galvojuma apmēru studiju kreditēšanai.

**2. Pušu pienākumi un tiesības**

* 1. Ja Aizņēmējs pēc Kredītlīgumā norādīto termiņu notecējuma neatmaksā aizdevuma summu, Banka vērš piedziņu pret Aizņēmēja sniegto aizdevuma nodrošinājumu – nekustamo īpašumu, vērtspapīriem, galviniekiem - fiziskajām personām vai pašvaldību.
  2. Tiesības pieprasīt galvojuma saistību izpildi Bankai ir tikai pēc Civilprocesa likumā paredzētajā kārtībā izdotā dokumenta (izpildu raksta), ar kuru konstatēts, ka Aizņēmēja un galvinieku - fizisko personu, pašvaldību - rīcībā nav pietiekami līdzekļi, lai atbilstošajā apmērā veiktu aizdevuma atmaksu, iesniegšanas Galviniekam.
  3. Galvinieks apņemas divu nedēļu laikā no šī līguma 2.2. punktā minētā dokumenta un Bankas pieprasījuma saņemšanas ieskaitīt Bankas norādītajā kontā pieprasījumā norādīto naudas summu.
  4. Galviniekstiek atsvabināts no savas atbildības:
     1. ja Banka Civillikuma 1714.  panta izpratnē ir rīkojusies nolaidīgi, izdarot piedziņu no Aizņēmēja, un ir pielaidusi pēc apstākļiem neatvainojamu vilcinājumu;
     2. ja iestājies noilgums un atbilstoši Civillikuma 1712. pantam Banka nav izmantojusi savas tiesības;
     3. atbilstoši Civillikuma 1710. pantam ar katru darbību, kas dzēš galveno saistību, atsvabinot no tās Aizņēmēju, tai skaitā saistību izpildījums, ieskaits, atcēlējs līgums, prasījumu un parādu sakritums, pārjaunojums, izlīgums, tiesas spriedums un tml.
     4. ja tiek konstatēts, ka Kredītlīgums noslēgts, neievērojot Noteikumu 3. punkta prasībām;
     5. ja tiek konstatēts, ka Kredītlīguma darbības laikā Banka nav ievērojusi Noteikumu 15.³ punkta nosacījumus.
  5. Banka administrē aizdevumus un normatīvajos aktos noteiktajā kārtībā veic neatmaksāto aizdevumu piedziņu, ja Aizņēmējs un galvinieki - fiziskas personas vai pašvaldība pēc Kredītlīgumā norādītā termiņa notecējuma labprātīgi neatmaksā aizdevuma summu un Bankai pienākošos procentus par aizdevuma izmantošanu, tai skaitā:
     1. veic saistību piespiedu izpildi, iesniedzot prasības pieteikumu vai pieteikumu tiesā, un apmaksā visus tiesāšanās izdevumus;
     2. pieprasa un saņem izpildu dokumentu tiesā;
     3. iesniedz tiesu izpildītājam izpildu dokumentu izpildei;
     4. ja saskaņā ar Civilprocesa likuma 565. panta pirmo daļu tiesu izpildītājs ir izsniedzis atpakaļ Bankai izpildu dokumentu, Banka reizi gadā atkārtoti iesniedz izpildei tiesu izpildītājam izpildu dokumentu. Minētās darbības Banka veic arī gadījumos, kad Galvinieks ir izpildījis savas saistības, kas izriet no šī līguma;
     5. reizi ceturksnī līdz ceturkšņa pirmā mēneša 15. datumam iesniedz Valsts kasei informāciju par iepriekšējā ceturksnī veiktajām piedziņas darbībām, norādot datumu, kad izsniegts izpildu dokuments, datumu, kad izpildu dokuments iesniegts tiesu izpildītājam, datumu, kad tiesu izpildītājs saskaņā ar Civilprocesa likuma 565.  panta pirmo daļu izpildu dokumentu atgriezis atpakaļ Bankai, izpildu dokumenta atgriešanas iemeslu un datumu, kad izpildu dokuments atkārtoti iesniegts tiesu izpildītājam piedziņas darbību veikšanai.
  6. Līguma 2.5. punktā minētās darbības Banka, pamatojoties uz Galvinieka izsniegtu pilnvaru veic arī tad, ja Galvinieks, izpildot Līguma saistības ir sedzis Aizņēmēja parādu Bankai. Banka sedz visus izdevumus, kas saistīti ar Līguma 2.5. un 2.6. punkta izpildi.
  7. Banka veic visas kreditoram normatīvajos aktos noteiktās darbības līdz brīdim, kad ar tiesas nolēmumu par saistību dzēšanu ir izbeigta Aizņēmēja saistību dzēšanas procedūra, kuras rezultātā tiesa ir atbrīvojusi Aizņēmēju no valsts galvotā kredīta saistībām:
     1. ja valsts galvotā kredīta atmaksas periodā Aizņēmējam ar tiesas nolēmumu ir pasludināts maksātnespējas process un galvinieks – fiziska persona – pēc Kredītlīgumā par kredītu saņemšanu no kredītiestādes līdzekļiem ar valsts galvojumu norādītā termiņa notecējuma neatmaksā kredīta summu;
     2. un ja galvinieka – fiziskas personas - rīcībā nav mantas un ienākumu, uz kuriem vērst piedziņu, lai segtu Aizņēmēja saistības, ko apliecina zvērināta tiesu izpildītāja Bankai atpakaļ izsniegtais izpildu dokuments, pēc kura piedziņa nav izdarīta vai izdarīta nepilnīgi.
  8. Līguma 2.7. punktā minētās darbības Banka, pamatojoties uz Galvinieka izsniegtu pilnvaru veic arī tad, ja Galvinieks, izpildot Līguma saistības ir sedzis Aizņēmēja parādu Bankai. Banka sedz visus izdevumus, kas saistīti ar Līguma 2.7 un 2.8. punkta izpildi.
  9. Banka piedzīto aizdevuma summu 90 % (vai 100 %) apmērā, bet ne vairāk kā Galvinieks ir dzēsis Bankai no Kredītlīguma izrietošās parādsaistības, trīs darba dienu laikā ieskaita Valsts kases norādītajā valsts budžeta kontā, lai atmaksātu finanšu līdzekļus, kuri tika pārskaitīti Bankai, izpildot valsts galvojumu.
  10. Ja Banka šī līguma 2.9.  punktā paredzētajā laikā neieskaita atgūto aizdevuma daļu, tad tā maksā nokavējuma naudu 0,1% apmērā no neiemaksātās summas par katru nokavēto dienu.
  11. Banka ne vēlāk kā piecu darba dienu laikā sniedz Galviniekam pieprasīto informāciju par Bankas veiktajām darbībām aizdevumu administrēšanā un atgūšanā, ja Galvinieks ir pieprasījis šādu informāciju.
  12. Ja Banka nepilda šī līguma 2.5. un 2.11. punktā noteiktās darbības, tā maksā Galviniekam līgumsodu 700,00 *euro* (septiņi simti *euro*) apmērā par katru šī līguma 2.5. un 2.11. punktos noteikto saistību pārkāpšanas gadījumu.
  13. Ja pēc Kredītlīguma noslēgšanas tiek konstatēts, ka Aizņēmējs uz Kredītlīguma noslēgšanas brīdi neatbilda Noteikumu 3. punkta prasībām, Galvinieka sniegtais galvojums par konkrētā Kredītlīguma saistībām, zaudē spēku.

1. **Līguma termiņš**
   1. Līgums stājas spēkā ar tā parakstīšanas dienu.
   2. Līgums ir spēkā līdz pilnīgai no Kredītlīgumos izrietošo aizdevuma pamatsummu nomaksai.

**4. Nobeiguma noteikumi**

* 1. Strīdus, kas rodas sakarā ar līguma izpildi, puses risina pārrunu ceļā, bet, ja pārrunu ceļā panākt vienošanos nav iespējams, strīdus izskata Latvijas Republikas tiesa pēc piekritības.
  2. Saskaņā ar šo līgumu puses apņemas saglabāt iegūtās informācijas konfidencialitāti, izņemot gadījumus, ja ir saņemta otras puses rakstveida piekrišana vai ja šādas informācijas izpaušana notiek saskaņā ar tiesību normatīvajiem aktiem. Konfidenciālā informācija neietver informāciju, kura ir publiska un kura attiecas uz attiecīgo Aizņēmēju.
  3. Visus jautājumus, kas nav atrisināti šajā līgumā, reglamentē Latvijas Republikas normatīvie akti.
  4. Visi paziņojumi un dokumenti, kas attiecas uz šo līgumu, uzskatāmi par pienācīgi nosūtītiem, ja tie nosūtīti uz šī līguma 5.punktā norādīto adresi ierakstītā vēstulē vai ar drošu elektronisko parakstu parakstīta elektroniska dokumenta veidā uz e-pasta adresi: [kase@kase.gov.lv](mailto:kase@kase.gov.lv). vai ar kurjerpasta starpniecību nogādāti uz šī Līguma 5.punktā norādīto adresi.
  5. Līgums sastādīts divos eksemplāros – pa eksemplāram Galviniekam un Aizdevējam.

1. **Pušu juridiskās adreses un paraksti:**

Galvinieks: Latvijas Republika

Smilšu iela 1, LV – 1919, Rīga, Latvija

tālrunis: 67 226 672 fakss: 67 820 010

Banka:

Latvijas Republika \_\_\_\_\_\_\_\_\_\_\_\_\_\_\_\_\_\_\_\_\_\_\_

(Galvinieks) (Banka)

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

finanšu ministrs

*5.pielikums*

Līgums nr. G/A/F18/**\_\_\_\_\_\_\_**

L Ī G U M S

starp

Finanšu ministriju,

Izglītības un zinātnes ministriju

un

AS “\_\_\_\_\_\_\_\_\_\_\_\_\_\_\_\_\_\_\_”

par

studējošā (studiju) kreditēšanas galvojuma

apkalpošanu un uzraudzību

Finanšu ministrija, finanšu ministra (vārds, uzvārds) personā, kurš saskaņā ar likuma “Par budžetu un finanšu vadību” 37. pantu ir tiesīgs izsniegt galvojumus Latvijas Republikas vārdā,

Izglītības un zinātnes ministrija, izglītības un zinātnes ministra (vārds, uzvārds) personā, un

AS ”\_\_\_\_\_\_\_\_\_\_\_\_\_”, \_\_\_\_\_\_\_\_\_\_\_\_, personā

- pamatojoties uz Ministru kabineta 2001. gada 29. maija noteikumiem Nr. 220 “Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu”,

- pamatojoties uz 2018. gada \_\_. \_\_\_\_\_\_\_\_\_ starp Latvijas Republiku un akciju sabiedrību “\_\_\_\_\_\_\_\_\_\_\_\_\_\_\_\_\_\_” noslēgto galvojuma līgumu par studējošā (studiju) kreditēšanas galvojuma izsniegšanu Nr. \_\_\_\_\_\_,

- saskaņā ar Ministru kabineta 2014.gada 8.jūlija noteikumu Nr.391 “Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība”

ir noslēguši šādu līgumu:

**1. LĪGUMĀ LIETOTIE TERMINI**

Šajā līgumā lietotiem terminiem, ja vien līguma kontekstā nav paredzēts citādi, ir šāda nozīme.

1.1. GALVINIEKS - Latvijas Republika, kuru saskaņā ar likuma “Par budžetu un finanšu vadību” 37.pantu pārstāv finanšu ministrs.

1.2. AIZDEVĒJS – AS “\_\_\_\_\_\_\_\_\_\_\_\_” (reģistrācijas nr.\_\_\_\_\_\_\_\_\_\_\_).

1.3. GALVOJUMA LĪGUMS - 2018. gada\_\_.\_\_\_\_\_\_\_ starp Finanšu ministriju un AS “\_\_\_\_\_\_\_\_\_\_\_\_” noslēgtais galvojuma līgums par studiju kreditēšanas galvojuma izsniegšanu Nr. \_\_\_\_\_\_\_\_\_\_\_\_.

1.4. MINISTRU KABINETA NOTEIKUMI - Ministru kabineta 2001. gada 29. maija noteikumi Nr. 220 “Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu”.

1.5. AIZŅĒMĒJS – persona, kura saskaņā ar Ministru kabineta noteikumiem ir saņēmusi Aizdevumu no Aizdevēja saskaņā ar Kredītlīgumu un atbilst šo noteikumu 3. punkta nosacījumiem.

1.6. KREDĪTLĪGUMS – starp Aizdevēju un Aizņēmēju noslēgts kredīta līgums par Aizdevuma izsniegšanu.

1.7. KREDĪTA ŅĒMĒJU KOPSAVILKUMA SARAKSTS - Ministru kabineta 2014.gada 8.jūlija noteikumu Nr.391 “Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība” 79.; 80. un 81.punktos minētais saraksts.

1.8. GALVOJUMA APJOMS - ar valsts vārdā sniegtu galvojumu nodrošinātais studiju kredīts **25 200 000,00** ***euro***(divdesmit pieci miljoni divi simti tūkstoši *euro*) apmērā.

1.9. AIZDEVUMS – aizdevuma apjoms, kādu Aizdevējs izsniedzis Aizņēmējam saskaņā ar noslēgto Kredītlīgumu.

1.10. AIZDEVUMA ATLIKUMS - saņemtais Aizdevums, atskaitot Aizdevējam atmaksāto Aizdevuma summu.

1.11. LĪGUMS - šis līgums ar visiem tā pielikumiem un papildinājumiem.

1.12. LĪGUMA PUSES – Aizdevējs, Finanšu ministrija un Izglītības un zinātnes ministrija.

1.13. DARBA DIENA – diena, kad bankas apkalpo klientus Latvijas Republikā.

1.14. VALSTS GALVOJUMS – Latvijas Republikas vārdā izsniegtais galvojums par Aizņēmēju saistībām saskaņā ar Galvojuma līgumu.

1.15. STUDIJU UN ZINĀTNES ADMINISTRĀCIJA – Izglītības un zinātnes ministrijas pakļautībā esoša tiešās pārvaldes iestāde, kura darbojas saskaņā ar Ministru kabineta apstiprinātu nolikumu.

1.16. SAIMNIECISKAIS GADS**−** saimnieciskais gads sākas 1. janvārī un beidzas 31. decembrī.

**2. LĪGUMA PRIEKŠMETS**

Līgums nosaka Līguma pušu norēķinu un informācijas apmaiņas kārtību, veicot studiju (studējošā) kreditēšanu ar valsts vārdā sniegtu galvojumu.

**3. LĪGUMA PUŠU SAISTĪBAS**

3.1. Aizdevējs:

* + 1. veic izsniegto Aizdevumu grāmatvedības uzskaiti un kārto Aizdevumu lietas;
    2. slēdzot Kredītlīgumu ar Aizņēmēju saskaņā ar Ministru kabineta noteikumiem, Aizdevuma procentu likmi nosaka katram saimnieciskā gada pusgadam izsoles dienā kā iepriekšējās nedēļas vidējā sešu mēnešu EURIBOR likme, kurai pieskaitīti vai no kuras atņemti XX% (………..procenti) gadā, saskaņā ar 2018.gada 28.marta izsoles rezultātiem un pēc tam katra nākamā pusgada pirmā mēneša pirmajā Darba dienā;
    3. Aizdevuma procentus par izsniegto Aizdevumu aprēķina no brīža, kad Aizdevējs Aizdevumu pārskaita no sava konta uz augstskolas kontu (studiju kredītam) vai ir ieskaitījusi Aizņēmēja kontā (studējošā kredītam). Procentus aprēķina, izmantojot šā Līguma 3.1.2.  punktā norādīto procentu gada likmi un pieņemot, ka gadā ir 360 dienas. Procentusaprēķina par faktisko Aizdevuma izmantošanas kalendāro dienu skaitu, ieskaitot tā saņemšanas dienu;
    4. Aizdevuma procentu aprēķināšanas periods ir kalendārais mēnesis;
    5. ir tiesīgs pagarināt Aizdevuma atmaksas termiņu saskaņā ar Ministru kabineta noteikumu 79. punkta nosacījumiem;
    6. veic atbilstošas darbības, lai tie Aizņēmēji, kuriem studijas ir jābeidz saskaņā ar Kredītlīgumā norādīto informāciju, uzsāktu Aizdevuma atmaksu;
    7. veic piedziņu par visu neatmaksāto summu, ja Aizņēmējs sešu mēnešu laikā nav veicis Aizdevuma pamatsummas un Aizdevuma procentu maksājumus;
    8. līdz katra mēneša 8. datumam par iepriekšējo mēnesi iesniedz Studiju un zinātnes administrācijai pārskatu par izsniegtajiem Aizdevumiem, par Aizdevumu un Aizdevumu procentu atmaksu, par aizkavētajiem maksājumiem, ka arī par izmantoto Valsts galvojuma apmēru un Aizdevuma atlikumu (1.pielikums);
    9. līdz katra mēneša 8.datumam par iepriekšējo mēnesi iesniedz Studiju un zinātnes administrācijā informāciju par Aizņēmējiem, kuri pēdējo sešu mēnešu laikā nav veikuši Aizdevuma un Aizdevuma procentu atmaksu;
    10. līdz nākamā ceturkšņa pirmā mēneša 8.datumam par iepriekšējo ceturksni iesniedz Studiju un zinātnes administrācijai to Aizņēmēju sarakstu, kuriem Aizdevums tiek dzēsts saskaņā ar Ministru kabineta noteikumu 71. un 72. punktu. Sarakstā norāda dzēšamo Aizdevumu un Aizdevuma procentu summu;
    11. Ja Kredītlīguma darbības laikā tiek konstatēts, ka uz Kredītlīguma noslēgšanas brīdi Aizņēmējs nav atbildis Ministru kabineta noteikumu 3. punkta prasībām un Aizdevējs izsniedzot Aizdevumu ir pārkāpis MK noteikumu 42. punktu, Aizdevējs nekavējoties atmaksā no valsts budžeta līdzekļiem segtos Aizdevuma procentu maksājumus un/vai Aizdevuma pamatsummas dzēšanas maksājumus, un pārskaita tos Studiju un zinātnes administrācijas norādītajā valsts budžeta kontā.
    12. reizi pusgadā līdz 31.jūlijam un 31.janvārim iesniedz Studiju un zinātnes administrācijai pārskatu par izsniegtajiem Aizdevumiem, par Aizdevumu un Aizdevumu procentu atmaksu, par galvinieku - fizisku personu vai pašvaldību - saistību izpildi, kā arī par dzēstajām saistībām, kā arī par piedziņas gaitu, ja kredītsaistības netiek pildītas;
    13. ja Aizdevēja rīcībā ir nokļuvusi informācija, ka Aizņēmējs ir miris, kļuvis par invalīdu vai Aizņēmējam ir piedzimis bērns, vai Aizņēmējs ir adoptējis bērnu, nekavējoši par to rakstveidā paziņo Studiju un zinātnes administrācijai.

3.2. Galvinieks:

3.2.1. ja ir konstatēts, ka Aizdevējs izdarot piedziņu no Aizņēmēja vai galviniekiem – fiziskajām personām vai pašvaldībām - ir rīkojies nolaidīgi un ir pielaidis pēc apstākļiem neatvainojumu vilcinājumu Civillikuma 1714. panta izpratnē, Galvinieks ir tiesīgs pieprasīt audita veikšanu, lai pārbaudītu Aizdevēja darbību Aizņēmēja Aizdevumu administrēšanā, tai skaitā piedziņas veikšanā no Aizņēmējiem, galviniekiem - fiziskajām personām un pašvaldībām, kā arī Aizdevēja darbību atbilstoši Galvojuma līguma noteikumiem līdz brīdim, kad ar tiesas nolēmumu par saistību dzēšanu ir izbeigta Aizņēmēja saistību dzēšanas procedūra;

3.2.2. ja ir konstatēts, ka ir pārkāpti Ministru kabineta noteikumu, Galvojuma līguma nosacījumi, audita pakalpojumus pilnā mērā apmaksā Aizdevējs;

3.2.3. tiek atsvabināts no galvojuma atbildības attiecībā uz konkrēto Kredītlīgumu, ja ir konstatēts, ka Aizņēmējs uz Kredītlīguma slēgšanas brīdi nav atbildis Noteikumu 3.punkta prasībām.

3.3. Izglītības un zinātnes ministrija:

* + 1. piecu Darba dienu laikā pēc Aizņēmēju kopsavilkuma saraksta parakstīšanas iesniedz to Galviniekam un Aizdevējam;
    2. nodrošina, ka Studiju un zinātnes administrācija samaksā Aizdevējam par kalendāro mēnesi aprēķināto procentu starpību starp Aizdevēja gada procentu likmi un procentu likmi, kuru maksā Aizņēmējs saskaņā ar Ministru kabineta noteikumiem par izmantoto Aizdevuma apjomu, 10 (desmit) Darba dienu laikā pēc Aizdevēja rakstiska pieprasījuma saņemšanas;
    3. nodrošina, ka reizi ceturksnī līdz nākamā ceturkšņa pirmā mēneša 10.datumam, Studiju un zinātnes administrācija iesniedz Aizdevējam sarakstu par tiem Aizņēmējiem, kuriem tiek dzēsts Aizdevums no valsts budžeta līdzekļiem saskaņā ar Ministru kabineta noteikumu 57.punkta nosacījumiem, norādot attiecīgajā gadā dzēšamo Aizdevuma summas daļu;
    4. reizi ceturksnī veic pārskatījumu saskaņā ar Līguma 3.3.3.punktā minēto Aizņēmēju sarakstu, kuriem Aizdevums tiek dzēsts no valsts budžeta līdzekļiem;
    5. nodrošina, ka Studiju un zinātnes administrācija Aizdevumu dzēšanai nepieciešamos līdzekļus 10 (desmit) Darba dienu laikā pēc Līguma 3.1.10.punktā minēto sarakstu saņemšanas ieskaita Aizdevēja norādītajā kontā;
    6. nodrošina, ka līdz nākamā mēneša 10.datumam Studiju un zinātnes administrācija iesniedz Finanšu ministrijai pilnu pārskatu par Valsts galvojuma saistību izpildi (2.pielikums);
    7. reizi pusgadā līdz 5.augustam un 5.februārim iesniedz Finanšu ministrijai apkopotu Līguma 3.1.12.punktā paredzēto informāciju par Aizdevumu piedziņas gaitu, ja kredītsaistības netiek pildītas;
    8. nodrošina, ka vienu reizi gadā līdz 10.septembrim Studiju un zinātnes administrācija paziņo Aizdevējam par grozījumiem ārvalstīs studējošo studējošā (studiju) kredītu saņēmušo Aizņēmēju sarakstā vai apstiprina, ka grozījumu nav;
    9. nodrošina, ka Studiju un zinātnes administrācija pēc katras pārbaudījumu sesijas paziņo Aizdevējam par grozījumiem studējošā (studiju) kredītu saņēmušo Aizņēmēju sarakstā, norādot, kuri no tiem pārgājuši uz budžeta grupu, vai apstiprina, ka grozījumu nav;
    10. nodrošina, ka vienu reizi mēnesī līdz mēneša 10.datumam Studiju un zinātnes administrācija paziņo Aizdevējam par Aizņēmējiem, kas izslēgti no studējošo saraksta, norādot iemeslu;
    11. nodrošina, ka vienu reizi mēnesī līdz mēneša 10.datumam Studiju un zinātnes administrācija paziņo Aizdevējam par Aizņēmējiem, kas ir pārtraukuši studijas, norādot iemeslu;
    12. nodrošina, ka gadījumā, ja Studiju un zinātnes administrācijas rīcībā ir nonākusi informācija, ka Aizņēmējs ir miris, kļuvis par invalīdu vai Aizņēmējam ir piedzimis bērns, vai Aizņēmējs ir adoptējis bērnu, nekavējoši par to rakstveidā paziņo Aizdevējam.
  1. Līguma puses 10 (desmit) dienas pirms Saimnieciskā gada beigām precizē izmantotā Valsts galvojuma apmēru un noslēdz papildu vienošanos pie Saimnieciskā gada sākumā noslēgtā Līguma.

**4. NORMATĪVIE AKTI UN STRĪDI**

4.1. Līgums ir noslēgts saskaņā ar Latvijas Republikas normatīvajiem aktiem, un Līguma izpildes laikā Līguma puses ievēros normatīvajos aktos noteikto.

4.2. Ja Līguma pusēm rodas domstarpības Līguma piemērošanā, tās tiek risinātas savstarpēju pārrunu ceļā, ja nepieciešams, papildinot vai grozot Līguma tekstu.

4.3. Visi strīdi, kas rodas Līguma noteikumu neizpildes vai daļējas izpildes gadījumā, tiek risināti, Līguma pusēm vienojoties, bet, ja Līguma puses nevar vienoties, tad tiesā pēc piekritības.

**5. PAPILDINĀJUMI**

5.1. Visi paziņojumi un dokumenti, kas attiecas uz šo Līgumu un iesniedzami Galviniekam, uzskatāmi par pienācīgi nosūtītiem, ja tie nosūtīti uz šī Līguma 7. punktā norādīto adresi ierakstītā vēstulē vai ar drošu elektronisko parakstu parakstīta elektroniska dokumenta veidā uz e-pasta adresi: [kase@kase.gov.lv](mailto:kase@kase.gov.lv) , vai ar kurjerpasta starpniecību nogādāti uz šī Līguma 7. punktā norādīto adresi.

5.2. Visi paziņojumi un dokumenti, kas attiecas uz šo Līgumu un iesniedzami Izglītības un zinātnes ministrijā, uzskatāmi par pienācīgi nosūtītiem, ja tie nosūtīti uz šī Līguma 7.punktā norādīto adresi ierakstītā vēstulē vai ar kurjerpasta starpniecību nogādāti uz adresi: Zigfrīda Annas Meierovica bulvāris 14, Rīga, LV-1050 (tālrunis:67229476, fakss:67702489), vai ar drošu elektronisko parakstu parakstīta elektroniska dokumenta veidā uz e-pasta adresi: [pasts@sza.gov.lv](mailto:pasts@sza.gov.lv).

**6. LĪGUMA SPĒKĀ ESAMĪBA UN NOSLĒGŠANA**

6.1. Līgums stājas spēkā ar tā parakstīšanas dienu.

6.2. Līgums ir parakstīts Rīgā, 2018. gada \_\_\_.\_\_\_\_\_\_\_\_\_ trīs identiskos eksemplāros. Katrai Līguma pusei tiek izsniegts viens Līguma eksemplārs.

6.3. Līgums ir spēkā līdz pilnīgai Līguma pušu savstarpējo saistību izpildei.

**7. LĪGUMA PUŠU PARAKSTI UN JURIDISKĀS ADRESES**

Galvinieks: Finanšu ministrs – Latvijas Republikas vārdā

Smilšu iela 1, LV – 1919, Rīga, Latvija

tālrunis: 67 226 672 fakss: 67 095 503

Izglītības un zinātnes ministrija

Vaļņu iela 2, LV – 1050, Rīga, Latvija

Tālrunis: 67 226 209 fakss: 67 226 209

Aizdevējs:

Latvijas Republika \_\_\_\_\_\_\_\_\_\_\_\_\_\_\_\_\_\_\_

(Galvinieks) (Aizdevējs)

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

finanšu ministrs

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

izglītības un zinātnes ministrs